Anne Grete Holmsgaard (SF), 2010-05-11:
Vi er enige med Socialdemokraterne i, at det er godt at få en bedre koordination mellem kommunerne om udbygningen med fjernvarme.
Der er efter vores mening ingen tvivl om, at vi skal udbygge med fjernvarme.
Det er en god og effektiv måde at varmeforsyne i hvert tilfælde dele af landet på, naturligvis ikke hele landet, for nogle steder ligger boliger og erhvervsbygninger så spredt, at det er en ineffektiv måde at bruge fjernvarme på.
Vi ser det her som ét element i at få en samlet varmestrategi, og det synes vi er rigtig vigtigt at få, og vi har et beslutningsforslag, som vi skal behandle i næste uge, som netop handler om at lave en samlet varmestrategi.
Det er jo sådan, at det er kommunerne, der er myndighed for varmeplanlægningen lokalt, men det er jo svært at være lokal planlæggende myndighed i 98 forskellige kommuner, hvis ikke man har en overordnet ramme.
Sagt med andre ord: Man har brug for at vide, hvor Folketinget vil hen med energibesparelser.
Altså, hvad forventer man at der overhovedet skal bruges af varme over de næste 10, 20, 25 år, i takt med at vi får isoleret vores eksisterende boliger bedre, også vores erhvervsbygninger, i takt med at industrien kommer til at bruge mindre varme, fordi der bliver flere investeringer i energieffektivitet, og i takt med at vi får lavenergiboliger inden for den del af det, der handler om nye boliger?
Men man har jo også brug for et klart signal om, hvad der skal ske med vores affald, hvor meget man går efter, der skal genanvendes, og hvor meget af det, der er tilbage, der så skal brændes eller på anden måde bruges til energi.
Så har vi i høj grad brug for at give et svar herindefra på, hvad der skal ske med vores naturgasforsyning.
Det er jo sådan, at vi bruger naturgas både i kraft-varme-værkerne og individuelt ude i den enkelte bolig.
Og det største af naturgasselskaberne, som er det helt dominerende, er ude af sin gæld om 4 år, og hvad skal der så ske med det naturgasselskab?
Der er sådan en række ting, der skal svares på, for at man som kommune virkelig kan gå effektivt til værks med at lave en – man kan sige – optimal eller tæt på optimal varmeplanlægning.
Der er det her så ét element i det, men vi mener, at der skal være en samlet strategi, og det mangler rigtig meget.
Det er også helt klart, når man kigger ud over kommunelandskabet, at så er der mange kommuner, der rigtig gerne vil ændre deres varmeforsyning og gøre den mere effektiv, men også gøre den mere grøn.
Hovedstaden har lige lavet en varmeplan for ikke ret lang tid siden.
I Trekantområdet arbejder man sammen om det, og der kunne nævnes en række andre kommuner, hvor man arbejder på det her.
De får ringe hjælp, som det er nu, fra Folketingets side.
Det var den ene del af forslaget.
Den anden del handler om at styrke forskning og udvikling inden for fjernvarmeområdet.
Det synes vi er en rigtig god idé.
Der er ikke forsket og udviklet ret meget på fjernvarmeområdet inden for de seneste par år.
Vi synes derimod ikke, at det er en rigtig god idé at lave en ny kasse – det, der her hedder en fjernvarmeudviklingsfond.
Vi synes, at vi i forvejen har mange kasser på det her område, og det bliver sværere og sværere, når man skal søge om penge til forskellige forsknings-, udviklings- og demonstrationsprojekter, for der bliver flere og flere kasser, man skal kigge på.
Mange gange må man søge mange forskellige kasser parallelt for at have en eller anden chance for, at man får sin forskning og udvikling finansieret eller delfinansieret.
De skal jo være aktive i det her, og det skal de virksomheder også være, der er samlet i fjernvarmeindustrien.
Det tror jeg bestemt også at de meget gerne vil.
Så jeg synes, at der er grund til at følge det her område og virkelig opmuntre til, at man søger midler til at få styrket fjernvarmeforskningen.
Det gælder, hvad enten det er rørene, vi snakker om, eller det er selve systemerne, vi snakker om, men jo også det med at få udbredt fjernvarmen til større dele af verden.
Lad os bare se på Europa.
Der er ikke ret mange lande i Europa, der virkelig bruger fjernvarme.
Ja, der er Danmark, der gør det, der er Polen, der gør det.
noget mere fjernvarme.